SET ปิดเช้าลบ 4 จุด รับแรงขายหุ้นใหญ่-ศบค.ยืดล็อกดาวน์ถึงสิ้นเดือนนี้
SET ปิดเช้าลบ 4 จุด รับแรงขายหุ้นที่ปรับขึ้นไปมาก อีกทั้งศบค.ยังไม่คลายล็อกดาวน์ แนวโน้มช่วงบ่ายคาดแกว่งในกรอบ ให้แนวรับ 1,625 จุด แนวต้าน 1,645 จุด บวก/ลบ 10 จุด
13 ก.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นเช้านี้ช่วงต้นบวกขึ้นมาได้พอสมควรตาม Sentiment ตลาดภูมิภาค และเทคนิคหนุนเมื่อยืนเหนือระดับ 1,620 จุดเมื่อวันศุกร์ที่ผ่านมาทำให้ภาพรวมเป็นบวก และแรงซื้อกลุ่มพลังงานหนุนหลังราคาน้ำมันโลกปรับขึ้น แต่เมื่อวันศุกร์ที่ผ่านมาศูนย์บริหารสถานการณ์โควิด-19 (ศบค.) ไม่ได้คลายล็อกดาวน์ และตลาดก็ยังไม่มีประเด็นบวกใหม่ ระหว่างรอติดตามตัวเลขเงินเฟ้อของสหรัฐ ทำให้ตลาดเช้านี้แกว่งตัวออกด้านข้าง โดยมีแรงขายหุ้นที่ปรับตัวขึ้นมากในสัปดาห์ก่อน ได้แก่ DELTA ลงไปกว่า 50 บาท มีผลให้ดัชนี SET ลงไป -5.20 จุด, EA มีผล -0.80%
สำหรับแนวโน้มตลาดในช่วงบ่าย มองว่าแกว่งตัวในกรอบ ให้แนวรับที่ 1,625 จุด แนวต้านที่ 1,645 จุด บวก/ลบ 10 จุด หรืออาจะกรอบแคบลงช่วง 1,630 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
EA มูลค่าการซื้อขาย 1,946.66 ล้านบาท ปิดที่ 64.50 บาท ลดลง 3.00 บาท
U มูลค่าการซื้อขาย 1,724.15 ล้านบาท ปิดที่ 1.85 บาท ลดลง 0.25 บาท
PTT มูลค่าการซื้อขาย 1,408.50 ล้านบาท ปิดที่ 38.00 บาท ราคาไม่เปลี่ยนแปลง
DELTA มูลค่าการซื้อขาย 1,208.89 ล้านบาท ปิดที่ 694.00 บาท ลดลง 66.00 บาท
KBANK มูลค่าการซื้อขาย 1,175.91 ล้านบาท ปิดที่ 122.50 บาท ลดลง 1.50 บาท
 
 